Trods store protester har et flertal i Aalborg Kommunes byråd i dag besluttet at lukke Byplanvejens Skole og Tornhøjskolen for at lægge dem sammen med henholdsvis Seminarieskolen og Herningvej Skole. Planen skal sikre et mere bæredygtigt skoletilbud i det østlige og sydøstlige Aalborg ved blandt andet at sørge for, at elevtallet på skolerne er stabilt og robust. - Derfor samler vi nu de gode tanker og kræfter fra alle relevante parter, så vi i fællesskab kan skabe en ny stærk fortælling og nogle nye skoler, hvor fagligheden blomstrer, og vores børn får de bedst mulige forudsætninger for deres fremtidige succes, siger Rådmand for Børn og Unge Morten Thiessen (K). Forældrene på Byplanvejen Skole har kæmpet ihærdigt for at bevare deres skole. Men nu er den sag lukket. Planerne om at sammenlægge Byplanvejens Skole og Seminarieskolen i det sydøstlige Aalborg har ført til, at mange elever allerede har meldt sig ud. Forventningen er, at skolerne vil være klar den 1. august 2024 med renoveringer og tilpasninger af lokalerne. Der er planlagt en tillægsbevillingssag til håndtering af det akutte renoveringsbehov, der samlet set er opgjort til 41,6 mio. kroner. Vil styrke fagligheden Ud over et stabilt elevtal er styrkelse af fagligheden også noget, der har ligget politikerne på sinde, siden man tilbage i 2019 begyndte at tale om at gøre skolerne mere attraktive i området. - Alle kommunens skoler løfter eleverne forventeligt, men der er ingen tvivl om, at noget af det, vi opnår ved at sammenlægge fire skoler til to, er at få en størrelse skole, hvor der er plads til flere fagpersoner. Det betyder, at man styrker det faglige fællesskab, gør det til et attraktivt sted at arbejde, og dermed tilfører man mere mangfoldighed til vores elevers læringsmiljø, siger næstformand i Børne og Undervisningsudvalget Lisbeth Lauritsen (S).

Opsummering:
Fire skoler bliver til to skoler i Aalborg Kommune. Det har byrådet netop besluttet.